Προσφυγή της 13ης Οκτωβρίου 2018 – Ευρωπαϊκή Επιτροπή κατά Ιταλικής Δημοκρατίας
(Υπόθεση C-644/18)
Γλώσσα διαδικασίας: η ιταλική
Διάδικοι
Προσφεύγουσα: Ευρωπαϊκή Επιτροπή (εκπρόσωποι: G. Gattinara και K. Petersen)
Καθής: Ιταλική Δημοκρατία
Αιτήματα
Η προσφεύγουσα ζητεί από το Δικαστήριο να διαπιστώσει ότι,
1) κατά το μέτρο που υπερέβη συστηματικά και διαρκώς τις οριακές τιμές συγκεντρώσεως για τα σωματίδια ΑΣ10, υπέρβαση που εξακολουθεί να υφίσταται μέχρι στιγμής,
α) όσον αφορά τα ημερήσια όρια
αρχής γενομένης από το 2008 στις ακόλουθες ζώνες: IT1212 (ζώνη Valle del Sacco)· IT1215 (αστική περιοχή της Ρώμης)· IT1507 (πρώην ζώνη IT1501, ζώνη εξυγιάνσεως – ζώνη Νάπολη-Καζέρτα)· IT0892 (Αιμιλία- Ρωμανία, πεδινή έκταση στο δυτικό τμήμα)· ζώνη IT0893 (Αιμιλία- Ρωμανία, πεδινή έκταση στο ανατολικό τμήμα )· IT0306 (αστική περιοχή του Μιλάνου)· IT0307 (αστική περιοχή του Μπέργκαμο)· IT0308 (αστική περιοχή της Μπρέσια)· IT0309 (Λομβαρδία, πεδινή έκταση αυξημένης αστικοποιήσεως A)· IT0310 (Λομβαρδία, πεδινή έκταση αυξημένης αστικοποιήσεως B)· IT0312 (Λομβαρδία, κοιλάδα D)· IT0119 (Πεδεμόντιο, πεδινή περιοχή)· ζώνη IT0120 (Πεδεμόντιο, λοφώδης περιοχή)·
αρχής γενομένης από το 2009 στις ακόλουθες ζώνες: IT0508 και IT0509 (πρώην ζώνη IT0501, αστική περιοχή Βενετία-Τρεβίζο)· IT0510 (πρώην ζώνη IT0502, αστική περιοχή της Πάντοβα)· IT0511 (πρώην ζώνη IT0503, αστική περιοχή της Βιτσέντζα)· IT0512 (πρώην ζώνη IT0504, αστική περιοχή της Βερόνα)· IT0513 και IT0514 (πρώην ζώνη IT0505· ζώνη A1 – επαρχία του Βένετο)·
στη ζώνη IT0907 (ζώνη Prato Pistoia) από το 2008 έως το 2013 και, εκ νέου, από το 2015· στις ζώνες IT0909 (ζώνη Valdarno Pisano και Piana Lucchese) και IT0118 (αστική περιοχή του Τορίνου) από το 2008 έως το 2012 και, εκ νέου, από το 2014· στις ζώνες IT1008 (ζώνη Conca Ternana) και IT1508 (πρώην ζώνη IT1504, λοφώδης παράκτια περιοχή του Μπενεβέντο), από το 2008 έως το 2009 και εκ νέου, από το 2011· στη ζώνη IT1613 (Απουλία – βιομηχανική ζώνη), το 2008, και, εκ νέου, από το 2011· στη ζώνη IT1911 (αστική περιοχή του Παλέρμο), από το 2008 έως το 2012, το 2014 και εκ νέου από το 2016 και
β) όσον αφορά τα ετήσια όρια στις ζώνες:
IT1212 (Valle del Sacco) από το 2008 και αδιαλείπτως τουλάχιστον μέχρι το έτος 2016· IT0508 και IT0509 (πρώην ζώνη IT0501, αστική περιοχή Βενετία-Τρεβίζο) το 2009, το 2011 και, εκ νέου, από το 2015· IT0511 (πρώην ζώνη IT0503, αστική περιοχή της Βιτσέντζα), το 2011, το 2012 και, εκ νέου, από το 2015· IT0306 (αστική περιοχή του Μιλάνου), IT0308 (αστική περιοχή της Μπρέσια)· IT0309 (Λομβαρδία, πεδινή έκταση αυξημένης αστικοποιήσεως A) και IT0310 (Λομβαρδία, πεδινή έκταση B) από το 2008 έως και το 2013 και εκ νέου από το 2015· IT0118 (αστική περιοχή του Τορίνου) από το 2008 έως και το 2012 και, εκ νέου, από το 2015, η Ιταλική Δημοκρατία παρέβη τις υποχρεώσεις που υπέχει από το άρθρο 13 και το παράρτημα XI της οδηγίας 2008/50/ΕΚ, και
2) ότι, κατά το μέτρο που δεν θέσπισε από την 11η Ιουνίου 2010 κατάλληλα μέτρα για την εξασφάλιση της τήρησης των οριακών τιμών για τα σωματίδια ΑΣ10 στις ζώνες που αναφέρονται στο σημείο 1 των ως άνω αιτημάτων, η Ιταλική Δημοκρατία παρέβη τις υποχρεώσεις που υπέχει από το άρθρο 23, παράγραφος 1, της οδηγίας 2008/50/ΕΚ, μεμονωμένα και σε συνδυασμό με το παράρτημα XV, τμήμα Α, της εν λόγω οδηγίας, και, συγκεκριμένα, την υποχρέωση που υπέχει από το άρθρο 23, παράγραφος 1, δεύτερο εδάφιο, της οδηγίας να θεσπίσει κατάλληλα μέτρα ώστε η περίοδος υπερβάσεως να είναι όσο το δυνατόν συντομότερη, και
3) να καταδικάσει την Ιταλική Δημοκρατία στα δικαστικά έξοδα.
Ισχυρισμοί και κύρια επιχειρήματα
Με τον πρώτο λόγο της προσφυγής της, η Επιτροπή ισχυρίζεται ότι τα στοιχεία που αποκτήθηκαν σχετικά με τη συγκέντρωση των ΑΣ10 στον ατμοσφαιρικό αέρα αποδεικνύουν τη συστηματική και διαρκή παράβαση του άρθρου 13 της οδηγίας 2008/50/ΕΚ του Ευρωπαϊκού Κοινοβουλίου και του Συμβουλίου, της 21ης Μαΐου 2008, για την ποιότητα του ατμοσφαιρικού αέρα και καθαρότερο αέρα για την Ευρώπη (ΕΕ 2015 L 50, σ. 1), σε συνδυασμό με το παράρτημα XI της οδηγίας αυτής. Σύμφωνα με τον συνδυασμό των εν λόγω διατάξεων, τα επίπεδα συγκεντρώσεως των εν λόγω ουσιών δεν μπορούν να υπερβαίνουν συγκεκριμένες ημερήσιες και ετήσιες οριακές τιμές. Όπως προκύπτει από τα στοιχεία, σε ορισμένες ζώνες η υπέρβαση των εν λόγω οριακών τιμών είναι διαρκής για πάνω από μία δεκαετία.
Με τον δεύτερο λόγο της προσφυγής της, η Επιτροπή υποστηρίζει ότι η Ιταλική Δημοκρατία παρέβη τις υποχρεώσεις που υπέχει από το άρθρο 23, παράγραφος 1, της οδηγίας 2008/50/ΕΚ, μεμονωμένα και σε συνδυασμό με το παράρτημα XV, τμήμα Α, της ίδιας οδηγίας. Συγκεκριμένα, πρώτον, τα σχέδια για την ποιότητα του αέρα, τα οποία εκπονήθηκαν κατόπιν της υπερβάσεως των οριακών τιμών συγκεντρώσεως για τα ΑΣ10, δεν παρέχουν τη δυνατότητα ούτε να επιτευχθεί η τήρηση των εν λόγω οριακών τιμών, ούτε να περιοριστεί η περίοδος υπερβάσεώς τους στο συντομότερο δυνατό χρονικό διάστημα. Δεύτερον, πολλά από τα εν λόγω σχέδια δεν περιέχουν τις πληροφορίες που απαιτούνται δυνάμει του τμήματος Α του παραρτήματος XV της οδηγίας, πληροφορίες οι οποίες παρέχονται υποχρεωτικά, σύμφωνα με το άρθρο 23, παράγραφος 1, τρίτο εδάφιο, της ίδιας οδηγίας.
____________